לכבוד יו"ר וועדת חו"ב ח"כ גבי אשכנזי. 04.10.2019 ה תשרי תש"ף

**הנדון : דיון דחוף בנוגע להנגשת מערת המכפלה באופן מידי , וללא תלות בהסכמת הרש"פ , הווקף ועיריית חברון**

מכובדנו שלום רב

1. ברצוננו לאחל לך מזל טוב לרגל התמנותך לתפקיד החשוב ולאחל רק הצלחה.

2. אחד מהנושאים הרבים בהם פועלת ומפקחת הוועדה הינו הנגשת מערת המכפלה לנכים, עניין הומניטרי מחויב על פי חוק.

3. כידוע מערת המכפלה בחברון הינו מקום קבורתם של אדם וחווה והאבות והאימהות הקדושים. מדובר במקום השני בחשיבותו לעם ישראל.

4. משכך המקום מהווה מוקד משיכה למבקרים ומתפללים רבים מהארץ ומחו"ל , בני כל הדתות והלאומים.

5. המקום אף משמש כאולם שמחות בו נערכים בריתות חתונות ועוד.

6. חרף חשיבות המקום לכל הדתות והזרמים קיימת אוכלוסייה אחת המונעת כניסה למקום, אוכלוסיית בעלי מוגבלויות. שכן למקום ישנו גרם מדרגות ארוך ביותר שלא ניתן לדלג עליו. קרוב לשישים מדרגות ארוכות ומייגעות שבוודאי מוכרות לך מימיך בשירות הצבאי.

7. מכובדי על פי נתוני הלשכה המרכזית לסטטיסטיקה חיים כיום בישראל למעלה מ-1,600,000 אנשים עם מוגבלות המהווים עשרים אחוז מכלל האוכלוסייה.

8. מדינת ישראל הכירה בחשיבות העליונה של זכויות אנשים עם מוגבלות והביאה זאת לידי ביטוי בחקיקה ובפסיקה-בצורה מפורשת ברורה שאינה משתמעת לשני פנים לא אחת הדגיש בית המשפט את חשיבותו של עיקרון השוויון המהווה עיקרון יסוד בשיטת המשפט ומחויבות הרשות ליישם זאת הלכה למעשה.

9. בשנת 1998 חוקק בישראל חוק שוויון זכויות לאנשים עם מוגבלויות אשר עיגן וקבע מסמרות בזכות היסוד של אנשים עם מוגבלות הזכות לשוויון.

10. החוק הגדיר ברחל ביתך הקטנה את חובת הנגישות וקבע שהינו אפשרות הגעה ממקום למקום באופן שוויוני מכובד עצמאי ובטיחותי. בנוסף קבע החוק שאדם עם מוגבלות זכאי לנגישות למקום ציבורי ושירות ציבורי. לרבות מקומות בהם ניתנים שירותי דת וחופש פולחן.

11 .אחרי כל הנאמר ונכתב פה אין כלל ספק שחובתה של המדינה לדאוג שמערת המכפלה תהיה נגישה בהקדם האפשרי.

12. תפקיד וועדות הכנסת הינו לפקח על עבודת הממשלה ובמקום שהממשלה מתרשלת חובה על הוועדות להתריע בפומבי .

13. מי שממונה על מערת המכפלה הינו המנהל האזרחי גוף צבאי ביטחוני וככזה תפקיד וועדת חו"ב לפקח עליו.

14. ואכן שתי וועדות דנו בנדון ובשתיהן הייתה תמימות דעים על חשיבות ההנגשה ובאופן מידי.

בשתי הוועדות סוכם שההנגשה כבר תצא לפועל . בוועדה שהתקיימה בתאריך אוקטובר 2018 סוכם שמיצוי ההליכים מול הווקף יסתיים בינואר 19, לאחר מכן ביקשו ארכה עד סוף הרמדאן 19 (מאי 19) ולאחר מכן יפעלו באופן עצמאי ובעדכון חד צדדי בוועדה שהתקיימה ביוני 2019 סוכם שעד סוף יולי 2019 יתקיים מיצוי הליכים ומו"מ ולאחר מכן יפעלו באופן עצמאי ובעדכון חד צדדי.

15. דא עקא לצערנו לא ניכר כל שינוי במקום. בעלי מוגבלויות ממשיכים לסבול בדרך למקום או לבכר לא להגיע אליו בכלל . בנוסף, לפני שנה עלה למקום איש בעל מוגבלות בכסא גלגלים בשם מוטי אוחיון , נפל בדרך למקום נחבל ונפטר. הכל שודר חי בכתבה גדולה בתאגיד ניתן לראות פה - https://www.srugim.co.il/242864-%D7%9E%D7%A7%D7%95%D7%9E%D7%9D-%D7%90%D7%99%D7%9F-%D7%9B%D7%A0%D7%99%D7%A1%D7%94-%D7%9C%D7%A0%D7%9B%D7%99%D7%9D-%D7%9C%D7%9E%D7%A2%D7%A8%D7%9B%D7%AA-%D7%94%D7%9E%D7%9B%D7%A4%D7%9C%D7%94-%D7%A6%D7%A4

16. בדיון הקודם בתאריך 12.06.2019 סוכם שעד סוף חודש אוגוסט יפורסמו ההחלטות ותשובות המנהל האזרחי והמל"ל בעניין. חרף זאת זמן רב עבר מאז ולמרות זאת התשובות לא פורסמו, וכמובן לא החלו העבודות במקום.

17. כזכור לך בוועדה הקודמת הייתה תמימות דעים של כלל הח"כים מכלל הסיעות בעד ההנגשה באופן מידי, ביניהם גם יו"ר מפלגתך ח"כ בני גנץ. ועוד ח"כים רבים גם ממפלגתך ביניהם חבר הכנסת צבי האוזר , משה בוגי יעלון ועוד.

18 החל משנת -2000 ישנם ניסיונות להנגיש את המקום בתיאום עם הווקף, וקרוב לעשרים שנה הוא מסרב בכל תוקף.

19. כפי שציינו מקודם עניין ההנגשה הינו עניין הומניטרי לבני כל הדתות והלאומיים , המקום קדוש לכולם וכלל בעלי מוגבלויות מנועי כניסה אל מקום התפילה.

20. אודה לכינוס דחוף ומידי של הוועדה לדון בחוסר ההנגשה במקום, ולפעול מידית שהמקום יונגש ללא צורך באף גוף חיצוני שימשיך לאמלל נכים רבים. ההנגשה חייבת להתבצע ללא שום תנאי או דחייה.

21. בשל חשיבות ודחיפות הגדולה של עניין זה המטופל באופן אישי על ידי לשכת היועמ"ש לממשלה, אשר תומך באופן מוצהר בהנגשת מערת המכפלה, אני מכתב גם אותו למכתב זה ביחד עם מכותבים נוספים. אדגיש היועמ"ש תומך בהפקעת המקום ואף הביע עמדה זו פעמים רבות כולל בשני דיוני הוועדה.

22. **אבקש לציין כי לאחרונה נודע לנו, שבמסגרת המאמצים של המנהל האזרחי לקבל את הסכמת הרש"פ ועיריית חברון להנגשת המערה, מתקיימים מגעים בהם דורש הצד הערבי פתיחת צירי תנועה בגזרת הישוב היהודי בחברון, צירים שנסגרו מסיבות ביטחוניות ופתיחתם תהווה סכנה ממשית לחיי תושבי חברון והמבקרים הרבים במקום. אני מבהיר ומדגיש כי ארגון בצלמו מתנגד מכל וכל ובחריפות לתשלום כלשהו לעיריית חברון , שבראשה עומד מחבל רוצח מורשע, ו/או לרשות הפלסטינית ו/או לווקף בתמורה להסכמה להנגשת המערה. אין כל הצדקה לסכן חיי אדם בתמורה להסכמתם להנגשת המערה , וגם לא לתשלום כלשהו לסרבני ההנגשה כבר עשרים שנה מהצד הערבי.**  **אזכיר שוב עמדת היועמ"ש שניתן כעת בהיבט המשפטי** **לבצע הפקעה ( הפקעת שטח+ הפקעת סמכויות תכנון ובניה) על מקבלי ההחלטות לבצע הפקעה זו מידית ובוודאי לא להמיר את הצעד החוקי של ההפקעה בצעדים מסוכנים ו/או משפילים.**

**בברכה**

**שי** **גליק** **מנכ**"**ל בצלמו**

**מצטרפים** **לבקשה** **ולהבהרה**

**אליהו** **ליבמן ראש מועצה מקומית קריית ארבע**

**הלל הורביץ ראש מנהלת מוניציפאלית חברון**

**יואל מרשק עמותת יהום הסער (רכז משימות התנועה הקיבוצית לשעבר)**

העתק: חברי וועדת חו"ב,

חברי הקבינט המדיני ביטחוני,

שרי הממשלה,

חברי הכנסת ,

מר בנימין נתניהו- ראש הממשלה ושר הביטחון,

לשכת היועמ"ש לממשלה,

ח"כ יולי אדלשטיין- יו"ר הכנסת,

ח"כ אמיר אוחנה- שר המשפטים,

הרב יצחק ועקנין- השר לשירותי דת,

ח"כ מיקי זוהר- יו"ר הועדה המסדרת,

מר אבריימי טרוים- נציב שוויון זכויות לאנשים עם מוגבלויות ,

תא"ל רסאן עליאן- ראש המנהל האזרחי

האלוף כאמל רוקן -מתפ"ש,

מאיר בן שבת- ראש המל"ל,

אבי רואה- עוזר שר הביטחון להתיישבות,

ארגוני נכים- נגישות ישראל , ארגון בזכות.

הרב שמואל רבינוביץ- רב הכותל והמקומות הקדושים

שאול בטיש- קמ"ט דתות

יוסי דיין-יו"ר מועצה דתית קריית ארבע